Gedagte vir die dag: Om lewe te spreekFoto: pixabay.com Die tong het mag oor dood en lewe. (Spreuke 18:21) Die taal wat ons praat, het ’n geweldige invloed op prosesse in ons onderbewuste denke. Dit bepaal tot ’n baie groot mate beperkende of bemagtigende denke. Ek kan dus my gedrag verander deur my taal (hoe ek taal gebruik) te verander. Positiewe selfspraak lei tot ’n positiewe ingesteldheid en ’n positiewe lewe. Ons woorde kan ook ander mense stig of ontstig; opbou of afbreek; motiveer of ontmoedig. Ons weet hoeveel kinders is al gebreek deur woorde. Daarteenoor is opbouende woorde vir baie kinders die sleutel tot die lewe. Gelowiges vind die voedsel vir hulle woorde by God self. Hy is die Een wat lewe gee. Hy vergewe en gee genade. Hy vul ons lewe met sy liefde. Ons is dus napraters van sy lewenswoorde. Voorbeelde van sulke lewenswoorde is: God is teenwoordig; Jy is vergewe; God se genade is groot; Hy is in beheer; God het jou lief; Jy is waardevol; Jy is sy kind. Ek en jy is draers van God se lewenswoorde. Kom ons vul ons denke en ons gesprekke met sy woorde. Here, help my om ’n gewoonte daarvan te maak om lewe te spreek. Amen